<classify> HOSPITALI ya Mloganzila iliyokuwa ikiendeshwa na Chuo Kikuu cha Afya na Sayansi Shirikishi Muhimbili Muhas cha Dar es Salaam imekabidhiwa rasmi kwa Hospitali ya Taifa Muhimbili MNH jijini humo kuanzia sasa hatua ambayo imetajwa ni kuiongezea ufanisi wa huduma na uwajibikaji.Wafanyakazi wa MNH wametakiwa kuyapokea na kufanya kazi mabadiliko hayo popote kati ya MNH na Hospitali ya Taaluma na Tiba ya Chuo Kikuu cha Afya na Sayansi Shirikishi Muhimbili MAMC maarufu kama Hospitali ya Mloganzila iliyoko kilomita chache nje kidogo ya Dar es Salaam.Katibu Mkuu wa Wizara ya Afya, Maendeleo ya Jamii, Jinsia, Wazee na Watoto, Dk. Mpoki Ulisubisya alisema jana jijini Dar es Salaam kuwa, chuo sasa kitabaki na majukumu yake ya kufundisha wataalamu.Ni kweli tumekabidhiwa Hospitali ya Mloganzila ili tuweze kuisimamia vizuri zaidi. Inaonekana kulikuwa na changamoto mbalimbali na huduma zilikuwa haziendi sawasawa kama watu walivyotarajia, Mkuu wa Kitengo cha Mawasiliano kwa Umma MNH, Aminiel Aligaesha alikiri jana.Aligaesha amesema wapo kwenye makabidhiano na ndani ya wiki mbili hospitali itakuwa na mwelekeo kamili wa kutoa huduma zote kwani ina uzoefu mkubwa na wa kutosha kutoa huduma za kitiba.Mkurugenzi wa MNH, Profesa Lawrence Museru na baadhi ya wakurugenzi wanaendelea na shughuli za kukabidhiana na kufanya tathmini kuona katika kipindi hiki tunafanyaje, amesema Aligaesha.Ameomba wananchi wawe watulivu, wawape muda kwani wiki mbili kuanzia sasa watakuwa na taarifa kamili.Amesema Muhimbili wana uzoefu katika tiba na ndiyo hospitali pekee ya taifa, hivyo ni imani yake kuwa itafanya kazi vizuri kama ilivyokusudiwa na Serikali na wanavyotamani wananchi pia.Katibu Mkuu wa Wizara ya Afya, Maendeleo ya Jamii, Jinsia, Wazee na Watoto, Dk Mpoki Ulisubisya amesema hospitali hiyo imehamishiwa Muhimbili kuongeza ufanisi katika huduma na uwajibikaji.Hata hivyo, miongoni mwa changamoto zilizowahi kutajwa na uongozi wa hospitali hiyo ni upungufu wa watumishi kiasi cha kutokidhi utoaji huduma inavyostahili tangu kufunguliwa kwake rasmi mwaka jana.Juzi Makamu Mkuu wa Chuo Kikuu cha Afya na Sayansi Shirikishi Muhimbili, Profesa Andrea Pembe alitoa tangazo kwa wafanyakazi wote wa MAMC maarufu kama Hospitali ya Mloganzila akisema tangu Oktoba 3 mwaka huu, hospitali hiyo ya taaluma itakuwa chini ya uangalizi na uendeshaji wa MNH.Alisisitiza kuwa wafanyakazi watapewa taarifa ya hatua mbalimbali zitakazoamuliwa katika utekelezaji wa mabadiliko hayo.Alisema masharti yote ya ajira zao yatabaki kama yalivyo kwenye mikataba yao.Napenda kuwahakikishia uongozi wa chuo na wa Hospitali ya Taifa ya Muhimbili MNH utahakikisha kuwa mabadiliko haya hayaathiri huduma kwa wagonjwa na mafunzo mbalimbali yatatolewa katika Hospitali ya Taaluma na Tiba ya Chuo Kikuu cha Afya na Sayansi Shirikishi Muhimbili, alisema.Hadi kufikia Desemba 31 mwaka jana, zaidi ya wagonjwa 170 walikuwa wamehamishiwa katika hospitali hiyo ya Mloganzila wakitokea hospitali za mikoa ya Dar es Salaam, Pwani na Morogoro.Vile vile madaktari bingwa 15 kutoka MNH na wauguzi zaidi ya 30 walihamishiwa katika hospitali hiyo ya Mloganzila ili kuongeza nguvu ya kutoa huduma sawa na inayotolewa katika Hospitali ya Muhimbili.Wagonjwa waliohamishwa Mloganzila walitoka Muhimbili katika wodi ya Mwaisela kuanzia namba tatu, nne, tano, sita na saba isipokuwa wagonjwa waliokuwa mahututi.Hospitali hiyo ya kisasa iliyojengwa katika eneo lenye ukubwa wa ekari 3,800 mpakani mwa Dar es Salaam na Pwani, ilizinduliwa Novemba 25, mwaka jana na Rais John Magufuli.Ujenzi wake uligharimu Sh bilioni 266. Taarifa iliyotolewa wakati wa uzinduzi ilisema hospitali ina ghorofa tisa za juu na mbili za chini, vitanda 571 vya kulaza wagonjwa, vyumba vya upasuaji 13 na vitengo vingine muhimu vya hospitali ya rufaa. Pia ina mifumo ya kisasa ya teknolojia ya habari na mawasiliano kurahishisha utendaji kazi na utunzaji wa takwimu.  <topic>: KITAIFA 